
Kárpát-medencei Crocus fajok szövettenyésztése és szekunder metabolit termelő képességük vizsgálata

A Crocus banaticus, Crocus heuffelianus, Crocus tommasinianus, Crocus scepusiensis, Crocus vittatus és a Crocus sativus fajokból sikeresen indítottunk és stabil kallusztenyészeteket hoztunk létre. Ezáltal több kárpát-medencei faj van az in vitro gyűjteményünkben, amelyeket megőrizhetünk és későbbi kísérletekhez felhasználhatunk. Eltérő auxin-citokinin arányokat használva sikerült kalluszképzést indukálni, és a hormonarányon változtatva, differenciálódásra késztetni az explantátumként használt növényi részeket. Minden, a jelen munkában szereplő kárpát-medencei vadon élő faj esetében, tudomásunk szerint kutatócsoportunknak sikerült először növényregenerálásra képes kallusztenyészeteket előállítani. Ezek a tenyészetek potenciálisan felhasználhatóak genotípus megőrzésre, amely azért is jelentős, mert e fajok védettek.
Crocus heuffelianus és Crocus scepusiensis magokat csíráztattunk auxin és citokinin hormonokat tartalmazó, illetve azoktól mentes MS* táptalajon. A magokat előzőleg hideggel és GA3-mal kezeltük. A kicsírázott magokból stabil kallusz vonalakat hoztunk létre.
Több fajnál végeztünk előzetes antioxidáns kapacitásra, enzimaktivitás méréseket. A szövettenyészetek, szinte mindig alulmaradtak az eredeti növényekhez képest. Ennek ellenére, a C. sativus és a C. banaticus szövettenyészetek magas szabadgyök semlegesítő kapacitást mutattak, C. scepusiensis és C. heuffelianus (Pósaháza) tenyészetek ugyanakkor magas enzimatikus antioxidáns kapacitást mutattak. A C. sativus szövettenyészetek gyökérképző kalluszait külön kiemeljük, hiszen ezekben a szabadgyök semlegesítő kapacitás és a peroxidáz aktivitás is magas volt. Ezeket a tenyészeteket érdemes tovább vizsgálni, az antioxidáns kapacitás optimalizálása érdekében.



